Faf meen Bokke sal beter in tweede toets vertoonFaf de Klerk het die Springbokke se enigste drie in Kaapstad gedruk, maar ondersteuners kla omdat hy die bal te veel geskop het. Foto: Rodger Bosch/AFP. Die Springbok-skrumskakel Faf de Klerk meen dat die Suid-Afrikaners beter in die komende wedstryde sal vertoon nadat hulle die afgelope Saterdag met 22-17 teen die Britse en Ierse Leeus in Kaapstad verloor het. Warren Gatland se span het in die tweede helfte beter en slimmer rugby gespeel, hul lugskoppe het die Bokke deurmekaar gemaak en hul voorspelers het nie geskroom om die Suid-Afrikaners aan te vat nie. De Klerk het die Springbokke se enigste drie gedruk, maar hy het (net soos in die Wêreldbeker-rugbytoernooi) onder kritiek deurgeloop dat hy die bal te veel geskop het. The Boks clawed their way back into the Test with this hard fought try by Faf de Klerk.#StrongerTogether #StrongerForever #CastleLionsSeries pic.twitter.com/CUY0ky1pPt — Springboks (@Springboks) July 26, 2021 “Die Britse en Ierse Leeus is ’n uitstekende span en sommige van die plaasvervangers is dalk selfs beter as die spelers op die veld,” het die skrumskakel gesê. Volgens De Klerk het die Springbokke se dissipline hulle in die laaste 40 minute in die steek gelaat en hulle sal dit moet verbeter indien hulle die bordjies in die tweede toets wil verhang. Nadat die Suid-Afrikaners die Webb Ellis-trofee in 2019 omhoog gehou het, kon Siya Kolisi-hulle net een wedstryd (teen Georgië) as die verdedigende Wêreldkampioenspan wen voordat hulle ’n toets verloor het. “Die ouens is baie teleurgesteld omdat hulle bitter graag die eerste kragmeting wou wen. Tog bestaan die reeks uit drie wedstryde en ons sal doodeenvoudig net moet vorentoe beweeg. “Ons is ’n trotse span en ons sal hard werk om die foute reg te stel wat ons gemaak het. Ons sal met meer vuur en aggressie speel, maar ons sal terselfdertyd dit in toom hou sodat ons nie onnodige strafskoppe afstaan nie.” Volgens afrigter Jacques Nienaber het die Bokke se benadering in die eerste helfte gewerk en sal hulle vandeesweek agter die skerms sweet om die fiasko van die tweede helfte reg te stel. “Dinge moet ongetwyfeld in oënskou geneem word, maar ons sal dit beslis kan uitstryk,” het Nienaber gesê. Die Bokke se beheptheid met skoppe tydens die Wêreldbeker-toernooi het gesorg dat grapjasse die blonde skrumskakel die bynaam van “Gaan Skop De Klerk” gegee het. De Klerk se oudafrigter by die Pumas, Jimmy Stonehouse, het destyds aan Maroela Media gesê dat ŉ mens nie die 29-jarige nommer nege vir die skopplan kan kritiseer nie, aangesien dit definitief die Bokke se wedstrydstrategie is. Maar rugby is ’n veranderende spel en dieselfde benadering kan nie vir ewig werk nie – soos wat die Leeus Saterdag bewys het. “Ons is met ons rug teen die muur, maar ons kan ons pad weer oopveg,” het ’n veglustige De Klerk gesê. En ’n mens moet onthou dat baie kenners vir hom én die Bokke as die beste ter wêreld bestempel.